Tifla ta’ tmien snin mll-Iklin tinsab fil-periklu tal-mewt wara li lbieraħ għall-ħabta tal-5.20 p.m, il-vettura li kienet fiha mal-familja tagħha kienet involuta f’aċċident tat-traffiku ma’ karozza tal-pulizija fi Triq iż-Żejfa fil-Mosta. Fi stqarrija l-Pulizija qalet li minn investigazzjonijiet preliminari li saru jirriżulta li għal xi raġuni kien hemm impatt bejn vettura ta’ tip Ford Focus misjuqa minn raġel ta’ 23 sena residenti s-Swieqi u vettura ta’ tip Toyota Corolla misjuqa minn raġel ta’ 35 sena residenti l-Iklin. It-tifla kienet passiġġiera fil-vettura ta’ tip Toyota Corolla u ttieħdet immedjatament l-isptar Mater Dei sabiex tingħata l-kura meħtieġa. Fil-karozza mat-tifla kien hemm ukoll ommha ta’ 37 sena, ħuha ta’ 13-il sena u oħtha ta’ 8 snin. L-omm u tfal ittieħdu lkoll l-Isptar Mater Dei b’ambulanza għall-kura kif ukoll it-tliet uffiċjali tal-Pulizija li kienu fil-vettura tar-Rapid Intervention Unit fejn jirriżulta li ġew iċċertifikati li sofrew ġrieħi ħfif. Bil-każ ġie infurmat il-Maġistrat tal-Għassa li ħatar diversi esperti sabiex jassistuh fl-inkjesta li ġiet appuntata fuq il-każ. Il-Pulizija għadha għaddejja bl-investigazzjonijiet fuq il-każ.